Дует Ставреви

Дует „Ставреви“ (Златка и Ирина Ставреви) са сестри, изпълнителки на странджански народни песни.
Родени и израснали във фолклорния резерват на Странджа, село Кости, област Бургас, потомки на прокудени от Тракия бежанци.
Дуетът е създаден през 1992 година, като първи представят нов начин на пеене на странджанската песен в дует и така стават истински новатори в разнообразието на стилното странджанско музикално представяне. Със своя талант преборват наложеното дотогава мнение, че странджанската песен не може да се изпълнява в дует. Сестри Ставреви притежават професионален практикум за автентичното странджанско пеене. Първата си професионална и морална подкрепа получават от чародейката на Странджа Магда Пушкарова и Орфеят на Странджа Георги Павлов (певец), както и от д-р Стамат Апостолов – дългогодишен председател на Регионалната тракийска организация в Бургаска област.
След пореден съвместен концерт големият странджански певец Георги Павлов, очарован от таланта на сестри Ставреви спонтанно ги определя като „белите лястовици на Странджа“.
През творчески си път са работили с известни композитори във фолклорните среди като Константин Филипов, Димитър Колев, Желязко Жеков, Антон Ганчев и проф. Стефан Чапкънов.
Песните, изпълнени от сестри Ставреви, са оригинални образци на странджанската музикално-песенна палитра, представящи рупската етнографска група, типичните за родното им село Кости и региона на т.нар. Хесекия, както и старинни музикални произведения, пренесени от заселилите се от Източна Тракия бежанци. Интересно също е за този творчески тандем, че изпълняват с прецизна точност диалектната форма, защото са естествени носители на странджанския диалект и по-този начин песента запазва своя първообраз, своята автентичност.
Като „визитна картичка“ на сестри Ставреви може да се определи красивата странджанска песен „Деспинка дума майка си“, а също и „Снощи ходих в Бродилово село“, „Мъри Станко“, „Похвалила се Марийка“, „Горо тевна, горо“, „Раделе бяло Кайрачко“, „Георги Кирия караше“, „Димка за вода ходеше“, „Синуле Георги“. Имат издадени няколко музикални филма от БНТ и други национални телевизии. Реализирали са и редица албуми, сред които:
Сестри Ставреви участват в почти всички тракийски мероприятия, организирани от Тракийско дружество „Антим Първи“ – Бургас, както и в мероприятия и концерти, организирани от Централния съюз на тракийските дружества в България.
През 1995 година дуетът реализира фолклорен концерт в Спортна зала „Младост“ – Бургас по повод 30 години творческа дейност на Златка Ставрева и 5 години странджански дует сестри Ставреви.
През 2000 година странджанският дует реализира голям фолклорен концерт в Театър за драма, опера и балет в град Бургас под надслов „Белите лястовици на Странджа“, организиран от Община Бургас и Тракийско дружество „Антим Първи“.
През 2012 година отбелязват 20 години с концерти в Бургаска област и в подкрепа на Бургас за европейска столица на културата под надслов „От корена на Странджа и морето песента е дух и светлина в сърцето“ – сестри Ставреви и приятели.
Провеждат концерти в Царево, Созопол, Малко Търново, Карнобат, Бургас, Средец, София.
Имат множество участия в телевизионни и радиопредавания по БНТ и БНР. Телевизионните филми „Странджански етюди“ и „Белите лястовици на Странджа“ по БНТ и участие във филма „География на фолклора“ (Странджа) по БНТ. Множество клипове от музикална компания „Сънрайс Маринов“ в телевизия „Сънрайс Мюзик“.
Сестри Ставреви са почетни членове на сдружение „Пазители на българското“ София и носители на златен медал „Капитан Петко войвода“ – най-високо отличие на Съюза на тракийските дружества в България. Имат множество посвещения в стихотворна форма.